Document ID: 32013R0397

32013R0397
L 120/4
SLUŽBENI LIST EUROPSKE UNIJE
30.04.2013.
UREDBA KOMISIJE (EU) br. 397/2013
od 30. travnja 2013.
o izmjeni Uredbe (EZ) br. 443/2009 Europskog parlamenta i Vijeća o praćenju emisija CO2 iz novih osobnih automobila
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 443/2009 Europskog parlamenta i Vijeća od 23. travnja 2009. o utvrđivanju standardnih vrijednosti emisija za nove osobne automobile u okviru integriranog pristupa Zajednice smanjenju emisija CO2 iz lakih vozila (1), a posebno njezin članak 8. stavak 9. drugi podstavak,
budući da:
(1)
Iskustvo u praćenju emisija CO2 iz novih osobnih automobila u 2010. i 2011. pokazuje da je točan izračun prosječnih specifičnih emisija i prosječnih ciljanih emisija moguć samo na temelju detaljnih podataka navedenih u članku 8. stavku 1. Uredbe (EZ) br. 443/2009. Stoga je potrebno prilagoditi zbirne podatke navedene u prvoj tablici iz dijela C Priloga II. Uredbi (EZ) br. 443/2009 kako bi obuhvatili one podatke koji su nužno potrebni za provedbu te Uredbe.
(2)
Kako bi se poboljšala kvaliteta i točnost praćenja emisija CO2 iz osobnih automobila potrebno je međutim dalje navesti neke od zahtijevanih parametara podataka i dodati druge parametre koji su do sada bili praćeni na dobrovoljnoj osnovi.
(3)
Uključivanje homologacijskog broja kao parametra podataka koji treba pratiti i o kojem se izvješćuje može poboljšati načine na koje proizvođači mogu provjeriti privremene izračune svojih prosječnih specifičnih emisija i ciljanih specifičnih emisija i posljedično osigurati poboljšanu točnost u konačnoj skupini podataka.
(4)
Osobni automobili koji su nacionalno homologirani u malim serijama u skladu s člankom 23. Direktive 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (2) ili automobili koji su pojedinačno homologirani u skladu s člankom 24. te Direktive ne uzimaju se u obzir za proizvođačev izračun prosječnih vrijednosti specifičnih emisija. Važno je međutim dosljedno pratiti broj tih vozila kako bi se ocijenio svaki mogući utjecaj na postupak praćenja i postizanja ciljanog prosjeka Unije za emisije CO2. Zbirni podaci tih registracija trebali bi se shodno tome osigurati na godišnjoj osnovi.
(5)
Također bi trebalo osigurati da je praćenje emisija CO2 iz osobnih automobila usklađeno s onim za laka gospodarska vozila prema Uredbi (EU) br. 510/2011 Europskog parlamenta i Vijeća od 11. svibnja 2011. o utvrđivanju standardnih vrijednosti emisija za nova laka gospodarska vozila kao dio integriranog pristupa Unije s ciljem smanjivanja emisija CO2 iz osobnih i lakih gospodarskih vozila (3) uključujući kao obvezne parametre za praćenje također radni obujam motora i potrošnju električne energije, povrh homologacijskog broja. Osim toga ako se potvrda o sukladnosti ne koristi kao primarni izvor podataka a podaci se uzimaju između ostalog iz homologacijskih dokumenata, trebalo bi razjasniti da bi podaci u tim slučajevima trebali biti dosljedni podacima osiguranim u potvrdama o sukladnosti.
(6)
Kako bi se osiguralo da se te izmjene mogu uzeti u obzir za praćenje podataka u 2013., prikladno je osigurati stupanje na snagu najkasnije sedmog dana od dana objave ovog akta u Službenom listu Europske unije.
(7)
Uredbu (EZ) br. 443/2009 trebalo bi stoga na odgovarajući način izmijeniti.
(8)
Mjere predviđene u ovoj Uredbi u skladu su s mišljenjem Odbora za klimatske promjene,
DONIJELA JE OVU UREDBU:
Članak 1.
Prilog II. Uredbi (EZ) br. 443/2009 zamijenjen je tekstom u Prilogu ovoj Uredbi.
Članak 2.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članica.
Sastavljeno u Bruxellesu 30. travnja 2013.

Labels: 12
7
8
20